钦定古今图书集成/明伦汇编/宫闱典/第079卷 > 后汉
## 钦定古今图书集成/明伦汇编/宫闱典/第079卷 > 后汉

后汉求嗣于高禖之仪。

按《后汉书礼仪志》：“仲春之月，立高禖祠于城南，祀以
特牲。”《月令》：“元鸟至之日，以太牢祠。”《诗》曰：“克禋克祀，以
弗无子。”《毛苌传》曰：“弗去无子，求有子。古者必立郊禖
焉。元鸟至之日，以太牢祀于郊禖，天子亲往，后妃帅
九嫔御。乃礼天子所御，带以弓韣，授以弓矢于郊禖
之前。”郑元注云：“弗之言祓也，禋祀上帝于郊禖，以祓”
无子之疾而得福也。《月令章句》曰：高，尊也。禖，祀也。吉
事先见之象也。盖为人所以祈子孙之祀。元鸟感阳
而至，其来主为孚乳蕃滋，故重其至日，因以用事。契
母简狄，盖以元鸟至日，有事高禖而生契焉。故《诗》曰：
“天命元鸟，降而生商。”韣，弓衣也。祀以高禖之命，饮之
以醴，带以弓衣，尚使得男也。《离骚》曰：“简狄在台，喾何
宜？元鸟致胎女何嘉？”王逸曰：言简狄侍帝，喾于台上，
有飞燕堕其卵，嘉而吞之，因生契。郑元注《礼记》曰：“后
王以为禖官嘉祥而立其祠。”卢植注云：“元鸟至时阴
阳中万物生，故于是以三牲请子于高禖之神。居明
显之处，故谓之高。因其求子，故谓之禖。以为古者有
禖氏之官，因以为神。”晋元康中，高禖坛上石破，诏问
出何经典，朝士莫知。博士束晳答曰：“汉武帝晚得太
子，始为立高禖之祠。高禖者，人之先也，故立石为主，
祀以太牢。”